Tuxtla isch d Hauptstadt vo Chiapas, de ärmste Region vo Mexiko. D Hitz und d Füechtigkeit händ eus a Thailand erinnered! Dass mir s billigere Zimmer gno händ (ohni Klimaalag) händ mir spöter bitter bereut. Die Stadt hät eus bis jetzt am wenigste überzoge. D Hauptattraktion isch de Zoo mit sehr vielne iiheimische und vom ussterbe bedrohte Tier - wie z.B. de Quetzal (en bunte Vogel). Nach dere schweisstriibende Nacht sind mir wiiter nach San Cristobal de las casas zoge. Die  Busfahrt de Berg duruf isch bedütend agnehmer gsi, au wänns genau so viel Kurve wie bi de letzte Fahrt gha hät. I dem chliine Städtli (142'000 Iiwohner) isch d Temperatur dank de Höchi vo 1200m.ü.M. bedütend agnehmer als in Tuxtla. Was da bsunders uffallt, sind die viele Maya-Indios. Sie verkaufed ihri Textilie und Souveniers a Märt und uf de Strass. Mer gseht sehr viel Fraue mit chline Chind ime Tragtuech oder es paar Meitli vo voruslaufed und ihres Glück bi de Touriste sueched. Mit de Ziit isch mers dänn  gwohnt und seit ohni schlächts Gwüsse NEI! Wie sie i ihrne Comunities läbed, händ mir hüt bime Usflug chöne erläbe. Det händ mir gseh, wie vo Hand d Tortillias über em Füür hergstellt werded - sie händ usgezeichnet gschmöckt! D Fraue sind fürs Ässe und de Verkauf vo ihrne handgwobne Stöff zueständig und d Manne schaffed uf de Fälder oder ide Bluemegwächshüser. Mit 6 Jahr fanged d Meitli a wäbe und mit 14i sind sie scho so guet, dass sie bereit sind zum verhüratet zwerde. Es isch scho sehr spannend, aber au  befremdend wie die Lüt hüt no läbed (halt so wie bi eus vor 100 Jahr)!